
Út az önismeret felé Kiss Judit Ágnes Zsálya-meseregényeiben

Kulcsszavak: kortárs gyerekirodalom; identitás; gyógyulás; próbatételek; varázslatos utazás
Dolgozatomban Kiss Judit Ágnes két meseregényét, a Zsálya hercegnő és az öregnek hitt herceget, illetve a Zsálya és a mélyvölgyi utazást elemzem. A regényeket több szempontból is vizsgálat alá vettem, ugyanis nagyon sokrétűen kapcsolódnak az irodalmi hagyományokhoz. Így tehát a meseregényekben felfedezhető (tipikusan a mesékben fellelhető) narratív elemek, szimbólumok, toposzok és tabutémák mentén szeretném azt bemutatni, hogy milyen módon jelenik meg az identitásteremtés, és a próbák által hogyan jutnak egyre közelebb az önismerethez a szereplők. Az érzelmekkel való szembenézés és a félelmek legyőzése központi szerepet kap mindkét történet során, s míg az első regényben inkább az önismeret kérdése domborodik ki, addig a második regényben a félelmek legyőzése kap szerepet azáltal, hogy Zsálya gyógyulásának útja jelenik meg az olvasók előtt. Kiss Judit Ágnes meseregényeinek aktualitását erősítik a bennük feldolgozásra kerülő tabuk, melyek beemelése segít szembenézni olyan jelentős témákkal, mint a betegség, halál.



